b'\n_START_ARTICLE_\nDoktor Xabaras\n_START_SECTION_\nBiografija\n_START_PARAGRAPH_\nXabarasovu biografiju nije lako kronolo\xc5\xa1ki ni logi\xc4\x8dki odrediti jer zbog razli\xc4\x8ditih autora pri\xc4\x8de iz epizoda u kojima se on pojavljuje kontradiktiraju jedna drugoj. Usprkos tome, op\xc4\x87enito je odre\xc4\x91eno da je Xabaras Dylanov otac, tj. fizi\xc4\x8dko utjelovljenje negativne strane njegova oca. Njegovo ime je anagram od Abraxas, \xc5\xa1to je jedno od Vragovih imena.\n_START_SECTION_\nZora \xc5\xbeivih mrtvaca\n_START_PARAGRAPH_\nXabaras se prvi put pojavljuje ve\xc4\x87 u prvoj epizodi gdje se otkriva da je zajedno sa doktorom Johnom Browningom radio na o\xc4\x8duvanju mo\xc5\xbedanih stanica. Xabaras je mislio iskoristiti Browningow rad kako bi pobolj\xc5\xa1ao svoj serum za bu\xc4\x91enje mrtvaca koji im nije uspijevao dati inteligenciju. Kada je Browning otkrio Xabarasove prave namjere, jedan od Xabarasovih zombija ga je napao i ugrizao. Usprkos toj fatalnoj ozlijedi, Browning je uspio pobje\xc4\x87i u London gdje se preobrazio u zombija i napao svoju suprugu Sybil. Nakon \xc5\xa1to ga je ubila, Sybil je zatra\xc5\xbeila Dylanovu pomo\xc4\x87 te su oni do\xc5\xa1li na Xabarasov trag i zaputili se u u njegov laboratorij u selu Undead pokraj Invernessa u \xc5\xa0kotskoj._NEWLINE_U me\xc4\x91uvremenu Xabaras se zaputio u mrtva\xc4\x8dnicu gdje je policijski patolog Archibald Potter obducirao Browningovo tijelo. Le\xc5\xa1 je zarazio virusom okolne mrtvace koji su se tako\xc4\x91er preobrazili u zombije te ubili Pottera. Xabaras je bio prisiljen sve zombije ubiti te zapaliti mrtva\xc4\x8dnicu._NEWLINE_Na povratku u svoj laboratorij Xabaras je u vlaku susreo Dylana, Sybil, i Groucha te ih poku\xc5\xa1ao uvjeriti da je Browningovo "ludilo" bilo posljedica du\xc5\xa1evnih kriza. Usprkos tom obja\xc5\xa1njenju, trojac je nastavio pratiti Xabarasa do njegova laboratorija gdje je on Dylanu objasnio svoj cilj stvaranja besmrtnosti. Tako\xc4\x91er mu je rekao da je star vi\xc5\xa1e stolje\xc4\x87a, kako je bio prvi nekromant, te da je izmislio voodoo \xc4\x8diji su ga sljedbenici nazivali Barun Samedi. Xabaras je tada naredio svojim zombijima da uhvate Dylana i njegove prijatelje te ih je namjeravao zaraziti zombi virusom. Ipak, trojac je uspio pobje\xc4\x87i zahvaljuju\xc4\x87i bombi koju je Dylan dr\xc5\xbeao u torbi za klarinet te je Xabarasov laboratorij, zajedno s njim, uni\xc5\xa1ten u eksploziji.\n_START_SECTION_\nUbojice\n_START_PARAGRAPH_\nU ovoj epizodi se otkriva da je Xabaras sura\xc4\x91ivao sa lordom Jerremyjem Toddom na stvaranju "magi\xc4\x8dnog" kompjutora koji je ozra\xc4\x8divao razna oru\xc5\xbeja kako bi svoje vlasnike tjerala na ubijanje. Taj "Program ubojica" je trebao poslu\xc5\xbeiti za stvaranje novog svjetskog poretka. Prije nego je prekinuo suradnju sa Toddom, Xabaras ga je upozorio da \xc4\x87e Dylan Dog biti njegov najve\xc4\x87i neprijatelj.\n_START_SECTION_\nZona sumraka\n_START_PARAGRAPH_\nU ovoj epizodi se otkriva da je po\xc4\x8detkom 20. stolje\xc4\x87a Xabaras imao laboratorij u gradi\xc4\x87u Inverary gdje je radio pod imenom Vergerus. No njegov rad tamo je okon\xc4\x8dao Dylanov otac, lovac na no\xc4\x87ne more, koji je zapalio Xabarasov laboratorij. Usprkos tome, lokalni lije\xc4\x8dnik, doktor Hicks, prona\xc5\xa1ao je Xabarasove zabilje\xc5\xa1ke te nastavio njegov rad, \xc5\xa1to je rezultiralo time da su s vremenom svi stanovnici gradi\xc4\x87a postali \xc5\xbeivi mrtvaci, iako prili\xc4\x8dno razli\xc4\x8diti od Xabrasovih zombija.\n_START_SECTION_\nMorgana\n_START_PARAGRAPH_\nU ovoj epizodi Dylan upoznaje tajanstvenu djevojku Morganu u koju se zaljubio te su se oni vratili na mjesto Xabarasove smrti u Undead. Tamo se pojavio Xabarasov duh koji je prevario Dylana i Morganu da proliju Dylanovu krv po Xabarasovom pepelu, \xc5\xa1to je njega vratilo u \xc5\xbeivot. Na odlasku, Xabaras je otkrio Dylanu da je on njegov otac, te ga upozorio da mu vi\xc5\xa1e nikada ne staje na put.\n_START_SECTION_\nNi\xc4\x8dija pri\xc4\x8da\n_START_PARAGRAPH_\nU ovoj epizodi se prvo pojavljuje jedna paralelna dimenzija u kojoj je Doktor Xabaras psihijatar. Prilikom jedne hipnoti\xc4\x8dke seanse, neimenovani pacijent (kroz epizodu zvan Nitko) mu govori o svojim no\xc4\x87nim morama sebe kao \xc5\xbeivog mrtvaca, zombija koji pro\xc5\xbedire vlastitu suprugu i ubija sjekirom, navodno, najboljeg prijatelja s kojim ga je \xc5\xbeena varala. Xabaras mu je rekao da su to samo no\xc4\x8dne more, ali pacijent je bio uvjeren da je to istina, iz \xc4\x8dega je Xabaras zaklju\xc4\x8dio da je Nitko sanjao ne\xc4\x8dije tu\xc4\x91e snove, u kojim se pojavljuje privatni detektiv zvan Dylan Dog. Zabrinut ovim pri\xc4\x8dama, Xabaras je otkrio da Dylan Dog zbilja postoji, te potra\xc5\xbeio njegovu pomo\xc4\x87. Ispri\xc4\x8dao mu je pri\xc4\x8du o tome kako je Nitko iz jedne druge, paralelne dimenzije, na samrti, i kako on u tom trenutku ima mo\xc4\x87 vidjeti mogu\xc4\x87e budu\xc4\x87nosti i tako stvarati nove svijetove, me\xc4\x91u njima i taj u kojem oni \xc5\xbeive, svijet u kojem se npr. Eiffelov toranj nalazi u Londonu, Dylanova tarifa je 60 funti dnevno, svira saksofon i \xc4\x8desto konzumira alkohol. Kako je Xabaras svom pacijentu dao naredbu da sanja njega i Dylana, oni su postali dio njegove no\xc4\x87ne more, te su se niotkud pojavili \xc5\xbeivi mrtvaci, koji su napali i izgrizli Xabarasa te nestali. Potvrdiv\xc5\xa1i tako svoju teoriju, Xabaras je na samrti rekao Dylanu da mora zaustaviti Nikoga, \xc5\xa1to mu je ovaj obe\xc4\x87ao i pucao mu u glavu. Dylan je uspio prona\xc4\x87i Nitka i pucao mu u glavu, \xc4\x8dime je ta dimenzija prestala postojati, ali je Nitko nekako \xc5\xbeiv pre\xc5\xa1ao u originalnu dimenziju._NEWLINE_U originalnoj dimenziji, otkrilo se da je Xabaras, nakon \xc5\xa1to je Nitko dobio infarkt, odnio njegovo tijelo u jednu napu\xc5\xa1tenu crkvu iznad kako bi Xabaras na njemu mogao testirati svoj novi serum koji bi od njega napravio inteligentnog \xc5\xbeivog mrtvaca. Istodobno, paralelni Nitko je do\xc5\xa1ao kod originalnog Dylana te ga odveo u tu crkvu, gdje je Xabaras u me\xc4\x91uvremenu svojim serumom probudio originalnog Nitka. No originalni Nitko nije htio sura\xc4\x91ivati sa Xabarasom te ga je ovaj odveo u podrume crkve do podzemnog kanala i ukrcao ga u \xc4\x8damac. Dylan, prate\xc4\x87i paralelnog Nitka, se tako\xc4\x91er spustio do kanala, te mu je paralelni Nitko dobacio pi\xc5\xa1tolj i ovaj je pucao na Xabarasa. Zabunom je Dylan ubio orignalnog Nitka, te je ovaj nestao u jo\xc5\xa1 jednoj paralelnoj dimenziji. Nakon \xc5\xa1to je Dylan vratio pi\xc5\xa1tolj paralelnom Nitku, i ovaj je nestao. U me\xc4\x91uvremenu, Xabaras je nastavio veslati, te dospio sve do katakombi u kojima se u podzemnom jezeru nalazio stari jedrenjak identi\xc4\x8dan maketi koju Dylan sastavlja.\n_START_SECTION_\nPovratak u sumrak\n_START_PARAGRAPH_\nU ovoj epizodi Xabaras se pojavljuje kao prikaza kada se Dylan vrati u Inverary te mu potvr\xc4\x91uje da je on njegov otac. Xabaras tako\xc4\x91er tvrdi da je gradi\xc4\x87 upao u crnu rupu, te u napadu bijesa Dylan napada Xabarasa \xc5\xa1to vodi do po\xc5\xbeara u njegovom laboratoriju, iz \xc4\x8dega dolazi do svojevrsnog predsudbinskog paradoksa po kojem je Dylan, a ne kako je on izvorno mislio njegov otac, u pro\xc5\xa1losti spalio Xabarasov laboratorij.\n_START_SECTION_\nPri\xc4\x8da o Dylanu Dogu\n_START_PARAGRAPH_\nU ovoj epizodi se obja\xc5\xa1njava Dylanovo porijeklo. Prema toj pri\xc4\x8di, Dylan, njegova majka Morgana, i njegov otac, Dylan stariji, su \xc5\xbeivjeli u Londonu krajem 17. stolje\xc4\x87a. 1686. Dylan stariji je krenuo na pomorsku ekspediciju te je njegova posada uspjela na velikim dubinama uhvatiti stvorenje iz \xc4\x8dijih je \xc5\xbelijezdi on izvukao teku\xc4\x87inu kojom je poku\xc5\xa1ao napraviti serum besmrtnosti. Dylan stariji je uspio napraviti serum, iako je on mogao ljudsko stvorenje samo pretvoriti u bezumnog \xc5\xbeivog mrtvaca. Radi toga je Dylan stariji napravio i protuotrov koji bi o\xc5\xbeivjelom vra\xc4\x87ao inteligenciju. Dylan stariji je isku\xc5\xa1ao oba seruma na svojoj \xc5\xbeeni Morgani te je ona postala bemrtna. No ba\xc5\xa1 kada je Dylan stariji sebi ubrizgao prvi serum, na brodu je izbila pobuna, te si on nije uspio ubrizgati protuotrov, \xc5\xa1to ga je preobrazilo u krvolo\xc4\x8dnog zombija. Ba\xc5\xa1 kad se posada spremala spaliti Morganu kao vje\xc5\xa1ticu, on ih je napao te zarazio jo\xc5\xa1 nekoliko \xc4\x8dlanova posade. Lan\xc4\x8danom reakcijom, svi su \xc4\x8dlanovi posade postali zombiji, ali je Morgana uspjela mu\xc5\xbeu ubrizgati protuotrov. Ba\xc5\xa1 kada je postao normalan, na nebu su se pojavili Smrt i isto ono stvorenje iz kojega je Dylan stariji izvukao serum. Iako ga je Smrt zgrabila, stvorenje ga je spasilo te njegovu dobru i lo\xc5\xa1u stranu podijelilo na dvije fizi\xc4\x8dke osobe. "Dobri" je zavr\xc5\xa1io na asteroidu koji je lutao "rubom svemira" gdje je trebao provesti 666 godina razmi\xc5\xa1ljaju\xc4\x87i. "Lo\xc5\xa1i" je postao utjelovljenje Abraxasa te se vratio na brod i prozvao se Xabaras. Naredio je svojoj posadi \xc5\xbeivih mrtvaca da zato\xc4\x8de Morganu kojoj je ubrizgao serum od kojega \xc4\x87e spavati stolje\xc4\x87ima. Xabaras je brod vratio u London, gdje je u sudaru sa jednom crkvom na obali brod propao u podzemne katakombe. Xabaras je ostavio Morganu na brodu u kristalnom lijesu, zatvorio sve prolaze do katakombi, a malenog Dylana ostavio u jednom gradskom siroti\xc5\xa1tu._NEWLINE_300 godina poslije, na brodu se odigrao obra\xc4\x8dun "Dobrog", Morgane, i Dylana sa Xabarasom i njegovim zombijima. Na kraju sukoba "Dobri" i Xabaras su se ponovno spojili u jednu osobu, te su on i Morgana Dylanu za\xc5\xbeeljeli sre\xc4\x87u i nestali.\n_START_SECTION_\nBroj 200\n_START_PARAGRAPH_\nRadnja ove epizode kronolo\xc5\xa1ki je smje\xc5\xa1tena na po\xc4\x8detak Dylanove karijere lovca na no\xc4\x87ne more. Xabaras se nakratko pojavljuje kada vlasniku zalagaonice Safara prodaje maketu jedrenjaka za sastavljanje (identi\xc4\x8dnog onom brodu iz broja 100) uz komentar kako se "njegov sin ne bi nikada igrao time". Nedugo poslije Dylan je navratio u zalagaonicu i kupio maketu.\n_START_SECTION_\n\xc4\x8carobni frula\xc5\xa1\n_START_PARAGRAPH_\nU toj epizodi Xabaras namjerava u zalagaonici Safara kupiti \xc4\x8darobnu frulu frula\xc5\xa1a iz Hamelina. No frula je bila ukradena te je Xabaras vlasniku Safare Hamlinu preporu\xc4\x8dio da unajmi Dylana da ju prona\xc4\x91e. Dylan je, ne znaju\xc4\x87i tko je naru\xc4\x8ditelj frule, uspio ju prona\xc4\x87i i vratiti u Safaru. Nakon \xc5\xa1to ju je Xabaras preuzeo, oti\xc5\xa1ao je na obli\xc5\xbenje groblje te sviranjem u frulu uspio o\xc5\xbeivjeti sve mrtvace na groblju.\n_START_SECTION_\nPreko praga\n_START_PARAGRAPH_\nU ovoj epizodi se otkriva da je Xabaras unajmio jednog \xc4\x8dovjeka da \xc5\xa1pijunira Dylana te je ovaj to godinama radio i izvje\xc5\xa1tavao ga o svemu \xc5\xa1to je Dylan radio. No s vremenom je \xc5\xa1pijun Dylana zavolio te odlu\xc4\x8dio Xabarasu prestati davati informacije kako bi ga natjerao da popri\xc4\x8da sa Dylanom kao otac sa sinom. Xabaras je bio nevoljan to u\xc4\x8diniti, te kasnije, nakon \xc5\xa1to je \xc5\xa1pijun u jednoj pustolovini sa Dylanom, Grouchom i Blochom bio te\xc5\xa1ko ozlije\xc4\x91en i na rubu smrti, Xabaras je imao priliku spasiti mu \xc5\xbeivot svojim serumom, ali je odlu\xc4\x8dio to ne u\xc4\x8diniti.\n_START_SECTION_\nXabaras i U ime oca\n_START_PARAGRAPH_\nU 241. i 242. epizodi, Xabaras je ponovno prikazan kao zasebna osoba. Xabaras je nastavio svoj rad na serumu besmrtnosti te otkrio da serum treba ubrizgati u le\xc5\xa1 maksimalno jednu minutu nakon smrti kako bi o\xc5\xbeivljenik zadr\xc5\xbeao inteligenciju. Uspjev\xc5\xa1i stvoriti jednog inteligentnog o\xc5\xbeivljenog, Xabaras je uspio zarobiti Dylana, te od njega tra\xc5\xbeio "dokaz ljubavi sina prema ocu". Xabaras se ustrijelio, ali ga je Dylan spasio ubrizgav\xc5\xa1i mu serum koji ga je vratio u \xc5\xbeivot. Xabaras je Dylanu tada objasnio da, nakon \xc5\xa1to ga je kao dijete ostavio u siroti\xc5\xa1tu 1686., predomislio se i sljede\xc4\x87i dan vratio po njega, ali Dylana tamo vi\xc5\xa1e nije bilo. Zaspav\xc5\xa1i u siroti\xc5\xa1tu, Xabaras se sutradan probudio u 20. stolje\xc4\x87u, te nastavio potragu za svojim sinom.'